Document ID: 32011D0685

РЕШЕНИЕ ЗА ИЗПЪЛНЕНИЕ НА КОМИСИЯТА
от 13 октомври 2011 година
за признаване на литовската база данни за едър рогат добитък за напълно работеща
(нотифицирано под номер C(2011) 7164)
(само текстът на литовски език е автентичен)
(2011/685/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 на Съвета (1), и по-специално член 10 от него,
като има предвид, че:
(1)
Съгласно член 6, параграфи 1 и 2 от Регламент (ЕО) № 1760/2000 („Регламента“) всяко животно от рода на едрия рогат добитък трябва да бъде идентифицирано и да получи паспорт, който го придружава при преместването му.
(2)
Съгласно член 6, параграф 3 държавите-членки, които имат компютризирана база данни, която Комисията счита за напълно работеща, могат да определят, че паспорт се издава само на животни, предназначени за търговия в рамките на Съюза, и че тези животни се придружават от техните паспорти само когато се преместват от територията на съответната държава-членка на територията на друга държава-членка.
(3)
Литва представи в Комисията искане за признаване на нейната база данни за едър рогат добитък за напълно работеща. Тази база данни е в основата на литовската система за идентификация и регистрация на едър рогат добитък.
(4)
Литва представи необходимата информация, която потвърждава по-специално, че нейната база данни за едър рогат добитък е в съответствие с член 5 от регламента: i) закъсненията при уведомяване за събития се сигнализират в базата данни, като по този начин се спазват предвидените в регламента срокове за уведомяване за придвижването на животните; ii) паспортите на животните, които се преместват извън Литва, при пристигането им се предават на компетентния орган; iii) съществува връзка между националната база данни за едър рогат добитък, базата данни на националната Схема за селскостопански плащания и националната Система за управление на ветеринарната информация с цел да се улеснят съгласуването на контрола и обменът на полезни данни; и iv) подобрени са насоките за правилното издаване и разпределение на ушни марки и тази информация е налична в базата данни.
(5)
Комисията проучи тази информация и смята за уместно базата данни да бъде призната за напълно работеща.
(6)
С оглед на гореизложеното е целесъобразно литовската база данни за едър рогат добитък да се признае за напълно работеща от 1 юли 2011 г.,
ПРИЕ НАСТОЯЩОТО РЕШЕНИЕ:
Член 1
Литовската база данни за едър рогат добитък се признава за напълно работеща от 1 юли 2011 г.
Член 2
Адресат на настоящото решение е Република Литва.
Съставено в Брюксел на 13 октомври 2011 година.

Labels: 12
8
18
6